সলমন খান
ভাইজান ২০১৫ সালটা নিজেও মনে রাখবেন, অন্যদেরও ভুলতে দেবেন না। ‘বজরঙ্গি ভাইজান’ করে এ বছর রেকর্ড করেছেন সলমন। বলিউডে আর কোনও ছবি এই বাজারটা করতে পারেনি। প্রায় ছ’শো কোটি টাকার ওভারসিজ ব্যবসা দিয়েছে ছবি। সঙ্গে করিনা কপূর থাকলেও তিনি অত্যন্ত ফিকে। কবীর খান বজরঙ্গিকে দিয়ে যা করিয়েছেন, সশরীরে ‘ফ্যান্টম’ও তা করতে পারেনি! সলমনভাইয়ের গুড লাক ছাড়া কী বলবেন বলুন একে! যদিও ‘হিট অ্যান্ড রান’ কেস’এ তিনি গায়ে হাওয়া লাগিয়ে বেরিয়ে যাওয়ায় বিক্ষোভ বড় কম হয়নি। কিন্তু ভাইজান তো নাছোড়! প্রেম হয়ে ফিরে এলেন। সঙ্গে সোনম কপূর। গল্প লিখেছেন সুরজ বরজাতিয়া। কেসটা বুঝতে পারছেন তো? পবিত্র প্রেম আর সোনম সুন্দরীর ধেই নাচ এবং সুরজের অদ্ভুত আবেগ! ছবিটা কিন্তু তা-ও একটা ফাটাফাটি বক্স অফিস পেল। সলমন কা ম্যাজিক ছাড়া কী! বলিউডের বক্স অফিসের হিসেবটাকে এ বছর শাসন করছেন সলমনই।
 
অক্ষয় কুমার
চারটে ছবি মুক্তি পেয়েছে অক্ষয়ের। সবক’টাই হিট। অ্যাকশনধর্মী টানটান ছবি ‘বেবি’ বছরের প্রথম হিট। পাকিস্তানে ব্যান হয়েও। তারপর ‘গব্বর ইজ ব্যাক’ আর ‘ব্রাদার্স’ পর পর রিলিজ করতে মার্কেটে একেবারে ছেয়ে গেলেন অক্ষয়। তার পরেই ‘সিংহ ইজ ব্লিং’। ছবি কেমন সেটা বাদ দিলেও অক্ষয়ের উপস্থিতি আর ছবি মুক্তির সময়টা ভাল স্ট্র্যাটেজি ছিল প্রযোজকের। ভারতে পয়লা মে’তে রিলিজ করেছিল ‘গব্বর...’। ‘ব্রাদার্স’ আবার স্বাধীনতা দিবস লাগোয়া মুক্তি পেল। চলল অক্টোবর পর্যন্ত। গণেশ পুজো, দুর্গাপুজো সব ধরে। ১২ দিনেই প্রায় ১২৩ কোটির ব্যবসা করেছে দুনিয়া জোড়া। ‘সিংহ ইজ...’ ততটা ছাপ ফেলতে না পারলেও সাফল্যে খুব বেশি পিছিয়ে নেই অক্ষয়, ভাইজানের চেয়ে। আর কয়েকদিনেই মুক্তি পাবে অক্ষয়ের ‘এয়ারলিফ্‌ট’ ছবিটি। ফের অ্যাকশন থ্রিলার। সঙ্গে আছেন ‘লাঞ্চবক্স’-খ্যাত নিমরত কৌর। অক্ষয় আসলে এনটারটেনমেন্ট, কমে়ডি আর অ্যাকশনের মধ্যে একটা ব্যালেন্স রাখেন। গোটা বছর মুখ বদলের সুযোগ দেন নিজেকে, দর্শককেও।
 
রণবীর সিংহ
রণবীরের এ বছর দু’টো রিলিজ। দু’টোই ছবি হিসেবে সফল এবং বক্স অফিস কালেকশনও ভাল। রণবীরের বছরের দ্বিতীয় রিলিজ ‘বাজিরাও মস্তানি’ এখনও জোরদার ইনিংস চালিয়ে যাচ্ছে। তার আগে মুক্তি পাওয়া ‘দিল ধড়কনে দো’ও দর্শক পছন্দ করেছেন। রণবীর দুই ছবিতে দু’টো সম্পূর্ণ ভিন্ন চরিত্র উপহার দিয়েছেন দর্শককে। জোয়া আখতারের ‘দিল ধড়কনে দো’তে তিনি আগোছাল, কল্পনাবিলাসী, রোম্যান্টিক তরুণ। খুব ফ্রেশ দেখিয়েছিল তাঁকে। অভিনয়ও করেছিলেন ‘ভালনারেব্‌ল’। অনুষ্কা শর্মা সে ছবিতে ওঁর নায়িকা। কেমিস্ট্রি যে দু’জনের দারুণ, সেটা দর্শক জানতেনই। ‘বাজিরাও মস্তানি’তে রণবীর আবার পিরিয়ড ড্রামার হিরো। পরিচালকের ছাঁচে নিজেকে গড়ে নিতে জানেন। বাজিরাওয়ের বলিষ্ঠ মরাঠি উপস্থিতিটা ভাল তৈরি করেছিলেন রণবীর। দীপিকার সঙ্গে মানিয়েছিল দারুণ! তরুণ ব্রিগেড থেকে একমাত্র তিনিই একটা পোক্ত কেরিয়ার চালিয়ে যাচ্ছেন। টক্কর নিচ্ছেন সিনিয়রদের সঙ্গে! ‘দিলওয়ালে’র সঙ্গে রিলিজ করেও ‘বাজিরাও...’এর সফল উড়ান সেটা প্রমাণ করে দিচ্ছে।
 
বরুণ ধবন
ইনিও স্টেডি খেলছেন। প্রতি বছর দু-তিনটে করে ছবি করবেন ঠিক করেছেন বোধহয়! অভিনয়ের সুযোগ খুঁজে নিচ্ছেন ‘বদলাপুর’এর মতো ছবিতে নেগেটিভ হিরো’র রোল করে। নওয়াজুদ্দিনের খল-চরিত্রের বিরুদ্ধে মাথা তোলার চেষ্টা করে। আবার ‘দিলওয়ালে’র মতো বিগ বাজেট, বিগ কাস্টিং, বিগার মার্কেটের ট্যাগলাইনেও কাজ করছেন দিব্যি। শাহরুখ-কাজলের কেমিস্ট্রির পাশাপাশি বরুণও কৃতী শ্যাননকে নিয়ে নেমে পড়েছিলেন ময়দানে। ‘বদলাপুর’ ৫২ কোটির মতো লাভ করেছিল। ‘দিলওয়ালে’ তো স্টিল কাউন্টিং...! মাঝে তাঁর ‘এবিসিডি টু’ও সফল।
 
রণবীর কপূর
বছর শুরুর আগে দর্শকের মনে যে আশা তিনি জাগিয়েছিলেন, তার পুরোটাই নিভে গেল ঝপ করে। রণবীরের কী যে হল! প্রথম রিলিজ ‘রয়’। সেটা যে গল্প না ধাপ্পা— কে জানে! রণবীরও বাজে গেরোয় পড়লেন। তিনি ছবির মধ্যেকার ছবিতে একটি কাল্পনিক চরিত্র। ফলে তিনি আছেন, নাকি চুলোয় গিয়েছেন, ছবি ফুরোতে দর্শক বুঝলেনই না! রণবীরের দ্বিতীয় রিলিজ ‘বম্বে ভেলভেট’। অনুরাগ কাশ্যপ রণবীরকে নিয়ে ছবি করছেন জানতে পেরে দু’জনের পৃথক ভক্তেরা একটা মিলন শিবির তৈরি করে ফেলেছিল! অনুরাগ যেটা বানাতে চেয়েছিলেন, সেটা গুছিয়ে বানিয়েছেন। রণবীরও ফাটিয়ে অভিনয় করেছেন। অ্যাকশন-রোম্যান্স-ইতিহাস— সবটা মিশিয়ে স্মলটাইম ক্রুকের চরিত্রটা আন্তর্জাতিক মাত্রায় নিয়ে গিয়েছিলেন। কেন জানি, দর্শক পছন্দ করেননি ছবিটাকে। অনুরাগ খেপে গিয়ে দেশ ছাড়বেন ভেবেছিলেন! যাই হোক, রণবীরকে এ বছর তা-ও খানিকটা বাঁচিয়ে দিলেন দীপিকা পাডুকোন আর ইমতিয়াজ আলি। ইমতিয়াজ ‘তামাশা’র গল্পটাকে রণবীরের চরিত্রটাকে ঘিরেই বানিয়েছেন। দীপিকা খানিকটা কম থেকেও যা করলেন, সেটা দুর্দান্ত! রণবীর দারুণ করার
চেষ্টায় কমতি রাখেননি। কিন্তু এই চরিত্র তিনি আগেও করেছেন আসলে। নিজেকে আরও ভাঙুন তিনি।
 
শাহরুখ খান
তিনি ইন্ডাস্ট্রি কিনে ফেলার ক্ষমতা রাখেন। ‘দিলওয়ালে’ রিলিজ করল ‘বাজিরাও...’এর সঙ্গেই। হল এবং ডিস্ট্রিবিউশনে আধাআধি বখরা হয়ে যাওয়ার প্রভূত সম্ভাবনা সত্ত্বেও ব্র্যান্ডমাস্টার শাহরুখ তাসটা খেলেই দিলেন। প্রথম দু’দিনে ‘বাজিরাও...’ মার্কেটে জাস্ট নেই হয়ে গিয়েছিল। কাজলকে নিয়ে এমন প্রোমোশন শুরু করেছিলেন শাহরুখ যে দর্শকও হাফ উন্মাদ হয়ে যেতে বাধ্য হলেন! গল্পতে ‘গ্যাস’ ছাড়া কিচ্ছু নেই, কিন্তু ব্যবসার ছকটা মন দিয়েই করেছেন রোহিত শেট্টি-শাহরুখ খান। তাঁর কাছে একটাই অনুরোধ। বাদশাদের পিছিয়ে পড়তে নেই। তিনি ইন্ডাস্ট্রির রোজগারের দিকটা দেখছেন, ভাল কথা। একটু দর্শকের ভূমিকাকেও যদি গুরুত্ব দেন, ভাল লাগে। অসহিষ্ণু হবেন না কিন্তু কেউ।
কিংগ খান ফিরবেনই!
 
টুকরো পাওনা...
সঞ্জয় মিশ্র
গত বছর ‘আঁখো দেখি’তে ফাটিয়ে দিয়েছিলেন। এবারেও কামাল করলেন। ‘মাসান’এ তিনি এক অসহায় বাবার চরিত্রে। অদ্ভুত ব্যঙ্গাত্মক দৃষ্টিভঙ্গি দিয়ে সঞ্জয় মিশ্রের চরিত্রটা তৈরি করেছিলেন পরিচালক নীরজ ঘেওয়ান। ছবির সূক্ষ্ম হাস্যরসও তাঁর মাধ্যমে পূরণ করে নিয়েছিলেন পরিচালক। ‘মাসান’এর চরিত্রের ঠিক বিপরীত দিকে থাকবে তাঁর ‘দিলওয়ালে’র চরিত্রটি। ‘দিলওয়ালে’র সব সেরা সংলাপ তাঁর মুখেই!
 
অজয় দেবগণ
এ বছর তিনি একটিই ছবি করেছেন। অ্যাকশন অবতারের বাইরে গিয়ে অজয় তাঁর অভিনয়ের জাত চিনিয়েছেন ‘দৃশ্যম’এ। শুধু গল্পের টান আর অভিনয়ের জোরে অল্প বাজেটের ‘দৃশ্যম’ বক্স অফিসে ভাল ফল করেছে। এরপর থেকে ঢিশুম-ঢিশুমের বাইরে মাঝে মধ্যে এই রকম ছবি উপহার দিলে তো পারেন অজয়!
 
ভিকি কৌশল
ছোট শহরে স্বপ্ন দেখে বাঁচা ছেলেরা যেমন হয়, ভিকি কৌশল ‘মাসান’এ ঠিক তেমনই ছিলেন। চরিত্রের মধ্যে কোনও বাহুল্য ছিল না। দীপকের চরিত্রটাতেই যেন বাস করছিলেন ভিকি। অন্য রকম চরিত্র উপহার দেওয়ার জন্য বলিউডের নজর তাঁর উপর থাকবেই।
 
নওয়াজুদ্দিন সিদ্দিকি
সেরা পাওনার তালিকা তৈরি হবে আর তাতে নওয়াজুদ্দিনের নাম থাকবে না, তা কী হয়! ‘মাঝি: দ্য মাউন্টেন ম্যান’, ‘বদলাপুর’, ‘বজরঙ্গি ভাইজান’— তিন ছবিতে তিন স্বাদের চরিত্রে তিনি। প্রত্যেকটিতেই অনবদ্য! ‘বদলাপুর’এ যদি তিনি চূড়ান্ত খল হন, তাহলে ‘বজরঙ্গি ভাইজান’এ মন ভাল করে দেওয়া চরিত্রে। তাঁর পাশে সলমন খানকেও সময় বিশেষে ফিকে লেগেছে! আর ‘মাঝি...’র নির্দেশনায় ত্রুটি ঢেকে একার জোরে ছবি টেনেছিলেন নওয়াজুদ্দিন।
 

 
শশাঙ্ক অরোরা-রণবীর শোরে
প্রথমজনকে একেবারে আনকোরা বলা যায়। আর দ্বিতীয়জন তো ভাল চরিত্র পেলেই ছক্কা হাঁকান! দু’জনে মিলে ‘তিতলি’তে ফাটিয়ে ইনিংস খেললেন। ছবির প্রধান চরিত্রে ছিলেন শশাঙ্ক। একবারও বুঝতে দেননি তিনি ক্যামেরার সামনে অভ্যস্ত নন।
সিদ্ধার্থ মলহোত্র
তাঁর সমসাময়িক বরুণ ধবন যখন পর পর হিট দিচ্ছেন, সিদ্ধার্থ তখন খানিক পিছনেই রইলেন। এ বছর ‘ব্রাদার্স’ই মুক্তি পেয়েছে তাঁর। ছবিও হিট, আর সিদ্ধার্থের অভিনয়ও। অক্ষয় কুমার, জ্যাকি শ্রফের পাশে নজর কেড়ে নিয়েছিলেন সিদ্ধার্থ।
 
ইরফান খান
প্রোটাগনিস্টের চরিত্রে না হলেও টুকরো জমিতেই বাজিমাত তাঁর। প্রথম বাজিটা মারলেন ‘পিকু’তে। তারপর ‘তলওয়ার’ আর ‘জজবা’। আর সেরার সেরা পাওনা তো ‘জুরাসিক ওয়ার্ল্ড’। বলিউডের দুই খানের বক্স অফিসের মিলিত রোজগারের চেয়ে তাঁর ‘জুরাসিক ওয়ার্ল্ড’ দ্বিগুণ ব্যবসা করেছে! অতএব ইরফান তালিকায় থাকছেনই।